สมโพธิ์ เจแปนฯรุกขยายฐานลูกค้ารายย่อย
สมโพธิ์ เจแปน รุกขยายฐานลูกค้ารายย่อย ประเดิมประกันภัยนาข้าวแล้งภาคอิสานร่วมกับเจบิค
7 ก.ย. 2553

สมโพธิ์ เจแปน รุกขยายฐานลูกค้ารายย่อย ประเดิมประกันภัยนาข้าวแล้งภาคอิสานร่วมกับเจบิค 
นายยูจิ คาวาอูชิ ประธานกรรมการบริหาร บริษัทสมโพธิ์ เจแปน ประกันภัย(ประเทศไทย) เปิดเผยว่า ปัจจุบันบริษัทมีขนาดเล็กเบี้ยประกันประมาณ 500 ล้านบาทต่อปี แต่นับจากนี้ไปบริษัทมีแผนที่จะขยายฐานลูกค้ารายย่อยที่เป็นคนไทยมากขึ้นให้มีสัดส่วนเท่าๆ กัน จากปัจจุบันที่สัดส่วนฐานลูกค้าญี่ปุ่นอยู่ที่ 60% และ ฐานลูกค้าชาวไทย 40% 
ทั้งนี้ จะนำสิ่งใหม่ๆ เข้ามาพัฒนาธุรกิจประกันภัยในไทย เช่น การประกันภัยดัชนีสภาพอากาศ หรือ weather index insurance ที่เริ่มทำที่จังหวัดข่อนแก่นในฤดูกาลเพาะปลูกข้าวปีนี้  โดยร่วมกับธนาคารเพื่อความร่วมมือแห่งประเทศญี่ปุ่น(เจบิค) ที่กำลังให้ความสำคัญกับการศึกษาภาวะโลกร้อน ซึ่งมีเกษตรกรสนใจซื้อกรมธรรม์ดังกล่าว 1,158 ราย เป็นเบี้ยประกันเกือบ 7 แสนบาท
“การประกันภัยพืชผลที่ใช้ดัชนีสภาพอากาศมาเป็นตัววัดปริมาณน้ำฝน และ จะทำการชดเชยให้เกษตรกรถ้าได้รับความเสียหายจากสภาพอากาศ ถือเป็นหนึ่งในกิจกรรมประกันภัยเพื่อสังคมของเรา นอกเหนือจากการให้ทุนการศึกษา และเป็นนวตกรรมใหม่ๆ ด้านประกันภัยในไทย”นายยูจิ กล่าว
นายยูจิ กล่าวว่า นอกจากนี้ จะเปิดบริการตามบริษัทต่างๆ ในการเสนอประกันอุบัติเหตุส่วนบุคคล ประกันอัคคีภัยบ้าน ประกันภัยรถ ประกันโรคมะเร็ว ประกันชดเชยรายได้ ที่ได้ร่วมกับทางบริษัทไทยรับประกันภัยต่อ(ไทยรี) พัฒนาแบบประกันที่เหมาะสมกับลูกค้ารายบุคคล
ทั้งนี้ ตามสถิติของสำนักงานคณะกรรมการกำกับและส่งเสริมการประกอบธุรกิจ(คปภ.) ระบุว่าปี 2552 ที่ผ่านมาบริษัทสมโพธิ์ เจแปนฯมีเบี้ยรับรวม  467.60 ล้านบาท เพิ่มขึ้น 0.37% ส่วน 6 เดือนแรกของปี 2553 มีเบี้ยรับรวม 341.79 ล้านบาท เพิ่มขึ้น 53.31%
นายยูจิ กล่าวว่า ปี 2553 คาดว่าเบี้ยประกันภัยรับรวมจะเติบโตเพิ่มขึ้น 30-40% ซึ่ง 6 เดือนแรกมีการเติบโตที่ดีมากเป็นไปตามแผนที่วางไว้ และปีนี้คาดว่าจะมีกำไรก้าวกระโดดในรอบ 12 ปีที่ผ่านมา เนื่องจากเศรษฐกิจเริ่มดี ทำให้บริษัทได้รับอานิสงส์จากการส่งออกที่เพิ่มขึ้นอย่างมาก เพราะส่วนใหญ่จะเป็นการประกันภัยทรัพย์สิน ประกันภัยทางทะเล